**Javaslat**

**az alkalmassági követelmények hallgatói jogviszony keretében való**

**érvényesíthetőségére**

Az Eötvös Loránd Tudományegyetem Oktatási és Képzési Tanácsa a 2015. március 13-i ülésén megvitatta a nemzeti felsőoktatásról szóló 2011. évi CCIV. törvény (a továbbiakban: Nftv.) kiegészítésének szükségességét az alábbi szempontok mentén.

A felsőoktatási felvételi eljárás keretében lehetőség van arra, hogy a jelentkezővel szemben egészségügyi, illetve pályaalkalmassági feltételeket követeljünk meg [vö. 40. § (1) bek.], arra azonban a hatályos jogszabályi rendelkezések alapján már nincsen lehetőség, hogy ezen feltételek meglétét a hallgatói jogviszony fennállása alatt is megköveteljük.

Erre tekintettel javasoljuk az Nftv. kiegészítését azzal, hogy az alkalmasság vizsgálatára ne csak egyetlen alkalommal, a felvételi pillanatában, hanem a hallgatói jogviszony fennállása alatt is sor kerülhessen. Javaslatunk szerint ezen alkalmassági vizsgálatot a rektor (vagy átruházott hatáskörben a kar vezetőjének) kezdeményezésére a felsőoktatási intézmény erre a célra felállított bizottsága, vagy az erre jogosult egészségügyi intézmény folytatná le. Amennyiben a bizottság azt állapítaná meg, hogy a hallgató az alkalmassági követelményeknek nem felel meg, a hallgató jogviszonya megszűnne [megj.: mint ahogyan a szakra sem nyerne felvételt, ha a felvételi eljárás keretében kerülne megállapításra az alkalmatlansága]. A döntés ellen a hallgató az Nftv. által biztosított jogorvoslati lehetőségekkel élhet.

Budapest, 2015. március 13.